2021. gada 19. decembrī

Junioru un jauniešu izlase 2021. gadu noslēdz ar piecām medaļām

18. un 19. decembrī Vācijas ledus trasē Oberhofā norisinājās Junioru un jauniešu piektais pasaules kauss kamaniņu sportā, kurā Latvijas valstsvienība tika pārstāvēta visās disciplīnās.

“Junioru” sieviešu konkurencē Zane Kaluma pirmajā braucienā uzrādīja trešo ātrāko starta laiku, bet finišēja 14. vietā. Otrajā braucienā Kalumai septītais finiša laiks, bet divu braucienu summā izcīnīta 11. pozīcija. Trīs vietas aiz komandas biedrenes, 14. vietā, Frančeska Bona.

“Junioru” vīriešu konkurencē Kaspars Rinks pirmajā braucienā spēja uzrādīt ceturto labāko finiša laiku. Otrajā braucienā Rinkam desmitais rezultāts, kas divu braucienu summā junioram garantēja astoto vietu.

“Junioru” sieviešu divvietīgo ekipāžu konkuencē pārliecinošu uzvaru izcīnīja daudzsološās Viktorija Ziediņa/Selīna Elizabete Zvilna.

“Junioru” vīriešu duetu sacensībās Kaspars Rinks/Vitālijs Jegorovs abos braucienos uzrādīja otro finiša rezultātu un divu braucienu summā garantēja sev vietu uz goda pjedestāla otrā pakāpiena.

“Sieviešu duetu” konkurencē sudrabuizcīna juniores – Viktorija Ziediņa/Selīna Elizabete Zvilna. Savukārt Andai Upītei/Sanijai Ozoliņai augstā sestā vieta.

Abas Latvijas sportistes “Jaunietes A” konkurencē tūlīt viena aiz otras – Selīna Elizabete Zvilna piektajā vietā un Agnija Bogdanova sestajā pozīcijā.

Savukārt “Jaunieši A” vecuma grupā Aleksis Siņiļņikovs izcīna 13. vietu, bet Raimondam Baltgalvim 26. pozīcija.

“Jaunietes A” duetu sacensībās zelta godalgu izcīnīja Marta Robežniece/Kitija Bogdanova, kuras pirmajā braucienā uzrādīja labāko laiku, bet otrajā braucienā finišēja ar otro ātrāko rezultātu.

“Jaunieši A” divvietīgā ekipāža Raimonds Baltgalvis/Krišjānis Brūns izcīna piekto vietu.

Junioru un jauniešu piekto pasaules kausu noslēdza komandu stafete, kurā Latvijas valstsvienība Zanes Kalumas, Kaspara Rinka un Viktorijas Ziediņas/Selīnas Elizabetes Zvilnas sastāvā izcīnīja bronzas medaļu.

2022. gada 15. un 16. janvārī Austrijas pilsētā Bludenzā norisināsies ne vien 43. Junioru Eiropas čempionāts, bet arī Junioru un jauniešu sestais pasaules kauss.

Ieva Ose

LKSF sabiedrisko attiecību speciāliste

Tel. +371 282 66 456